Anders Samuelsen (RV), 1999-04-23:
Enhedslisten ønsker med dette forslag bl.a. at give kommunerne tilskud til at ansætte flere hjemmehjælpere.
Det fremgår af bemærkningerne, at forslaget skal afhjælpe mangelen på hjemmehjælp i landets kommuner. Jeg vil starte med at sige, at Det Radikale Venstre ikke deler forslagsstillernes opfattelse af, at ældre ikke generelt får den hjemmehjælp, som de har krav på.
Som en undersøgelse fra KL viser, er det trods alt kun et fåtal af landets kommuner, der er gået over stregen i forsøget på at omprioritere indsatsen på hjemmehjælpsområdet til fordel for de svageste.
Hvis man ser på de sager, der er blevet afgjort i de særlige klagenævn, så er det som regel blot en enkelt kommune i hvert amt, der er problemet.
Det er også en kommune for meget.
Det er vi overhovedet ikke uenige i, men vi har netop også klagesystemet for at få rettet op på den slags ting.
På den anden side er der steder, hvor man godt kunne tænke sig og kunne ønske sig forbedringer, og styringen af hjemmehjælpen er nok et af de områder, der skal gøres noget ved.
Men problemerne kan efter vores opfattelse ikke løses ved de tiltag, som Enhedslisten foreslår her, bl.a. fordi flere penge og flere hjemmehjælpere ikke i sig selv er en garanti for bedre hjemmehjælp.
Der er således ikke nødvendigvis nogen sammenhæng mellem, hvor mange penge kommunerne bruger på hjemmehjælp på den ene side, og hvor god kvaliteten og brugernes tilfredshed er på den anden side.
Socialministeren har allerede henvist til den undersøgelse, som Jyllands-Posten omtalte for et par uger siden: Variationer fra et par og tyve tusinde til over tres tusinde kroner pr. person uden målbare forskelle i tilfredshedsniveauet.
Det antyder mere end almindeligt kraftigt, at problemstillingen ikke er så simpel, som Enhedslisten forsøger at fremstille den.
Godt nok er den umiddelbart nemmeste løsning blot at ansætte nye hjemmehjælpere, give kommunen tilskud hertil, altså kort sagt bruge flere penge, men undersøgelsen er et bevis på, at det i langt højere grad er et spørgsmål om, hvordan man ude i kommunerne vælger at organisere og levere servicen.
Derfor skal vi ikke fra Folketingets side springe på den nemmeste løsning, hæve skatterne og bruge pengene til tilskud
til kommunerne, fordi nettoresultatet vil blive, at vi bliver nødt til at hæve skatterne, for det er jo kun et tilskud, som det fremgår af forslaget.
Vi skal gøre det, som vi allerede i dag bidrager med, nemlig dels give kommunerne mulighed for at lave udviklingsarbejde på området, dels lægge et pres på kommunerne for at få dem til at prioritere inden for deres budgetter.
Skal vi have kvalitet hos papirflytterne og discount i hjemmehjælpen, kunne man spørge, eller skal det være omvendt?
Den prioritering og diskussion skal kommunerne ikke slippe for at tage, og det skal vi heller ikke, ved at vi hver gang, vi får stukket en pistol for panden, giver os.
Derudover er det jo som nævnt også blevet pålagt kommunerne at udarbejde kvalitetsstandarder for hjemmehjælpen, som både skal informere borgerne om, hvilket serviceniveau de kan forvente, og som i højere grad end i dag skal få kommunerne til at leve op til de krav, som de selv stiller til hjemmehjælpen.
Det er et instrument, som vi forventer os meget af fra radikal side.
Uddannelsesindsatsen, som er et andet område, der bliver nævnt i forslaget, er et område, som bliver fulgt nøje, og hvor social- og sundhedsuddannelsen jo netop blev sat i værk for at imødekomme de krav og behov, som findes i plejesektoren.
Det område skal følges fortsat, og hvis der bliver behov for at gøre ekstra dér, vil Det Radikale Venstre selvfølgelig også være klar.
På den her baggrund skal jeg meddele, at vi ikke kan støtte forslaget.